Писана историја Авганистана (Паштунски:د افغانستان تاريخ‎, Da Afġānistān Tārīkh), датира из времена око 500 година п. н. е. када је подручје било под контролом Ахеменидског царства, мада докази указују да је развијен степен урбанизоване културе постојао између 3000. и 2000. година п. н. е. Цивилизација долине Инда се простирала преко великих делова Авганистана на северу, где је познато неколико локалитета. Александар Велики је са својом војском дошао у оно што је данас Авганистан 330. године п. н. е. након што је поразио Персију у бици код Гаугамеле. Од тада, многа царства су успостављала своје престонице у Авганистану, међу којима су Грчко-бактријско краљевство, Мауријско царство, кушанско краљевство, Сафариди, Саманиди, Газнавиди, Гуриди, Тимуриди, Мугали, Хотаки и Дурани.